**نوشته: داکتر خوش نظر پامیرزاد**

۲۵ سپتمبر ۲۰۱۸

(یے دراز داستۈن اُم نڤشچ خو لۈم مم شریک کنم ادے کو خږنۈنے زڤ تیر داستۈن مزه مِس چس ٲم)

**میرعلے قصه**

آمد آمد خدیر ایۈم ڤد ادے فکه جا ڤا سفېد پنوید. کوه ات پښته یے ڤا ژنج انجوڤد. دم مئست اند ته مدۈم ڎئېد ادے دم سال اند مس درخت خئښ ات پهر بر زمهڎ خهڤد، دگه درختېنېن خښدے ڤد ات مگم ناش تے خېښچک نه رید.غَڅ تا غِڎه غِڎه یېن خُشے چود ادے خدیر ایۈم اند ته بازے کنېن ات تر باغېن ته نښتیېن. مگم تر باغ ژنج ره نه ڎاد.

از وے سحرۈنے دادعلے اندوید خو رۈزے سېنت خو خو صدایے رښهن چود خو قیودے: میرعلے اڎه اندِځ. رخ کِښاڎ ترېد.

دادعلے خو پڅ قیود خو پایگه-ی-ارد درو پاپوښ ښکید ست. چید چارخۈنه رښنایگے رقم ڤد، مگم ار پایگه غل کهفښېن ات پاپوښېن ېن نه نمېید. دادعلے خو پاپوښ ڤرود خو چے پنیود ست. پاپوښ بهندکے څېپت ادے یو زدښچن. وے قهر لپدے سفید خو بدقهروارے پېښڅت: مے پاپوښېت چهی پنویج؟ مے بهندکېت زدښچ خو مے یېت اکدے تیرݑ لهک چوږج.

- اَه-را خو تو چیز شچ دۈند پېښڅے، ییو نی ییو پنِځ خو نښتے.

دادعلے ږن مدۈم خو صدایے زواست وختا دم چار بدقهروار گهپ څه ڎاد. یو یِگه پاڎ پاپوښے پېڎا چود خو روۈن ست. تر دوپېچه فریپت خو ڤا یے خو صدا زواست: ږنک، میرعلے اگه کے ادے پے کینه قله سۈد، وختردِئݑ.

میرعلے ار کنج ښاڤجن ڤد. یے کتینک وے تے ڤَد ات یے څغ څغک نمد کهندے گه وے پے بیر. خو داد صدا تیر اگه ست خو جوابے ڎاد: ۈن، وزم مس یمه اندوید.

میرعلے خو پئخېنے اس خو ڤیږځ اند زاښت. خو گُچېنے مس اس خو پاڎېڤ اند ڤرود. خو کتینکے پنوید ات یے رښېن پکال وے اند ڤد ادے ومے مس خو کهل تے چود ات خو پئخېنے پنوید. تخته تے نوست خو گهښت تر خو نهن خو لۈدے: نهن کو یے کُشچک اند ښڅ دهک ادے خو پیڅ زِنیم.

وے نهن پے کڅار سرگرڎۈن ڤد. چید کِښاڎ اݑ رخ ڤد. خو نهنے چوښت ادے کُشچک اند ښڅے ځینگک تے ربود. اس خو جای یند اندوید خو ښڅے زاښت خو نښتوید.

دادعلے پے دشید ڤد ادے میرعلے ار درگایے خو پیڅ زناد. میرعلے خو پیڅے خو گلیمک پېښبهر ارد قاق چود خو خو تهتے قیود: اِک وم نمکېت کهد اند لهکچوږج ادے نر وېڤ ستۈرېن ارد اکدۈند ڎئک اُم.

* قرار کے شچ ته یَد اُم.

دادعلے جوابے ڎاد، مگم میرعلے خو صدایے بلندتر چود خو ڤایے پېښڅت: لۈدم وَم ېت کهد اند لهکچوږج وز خبݑ زئزاُم.

دادعلے مالېن اردے اس رۈز واښ پتئود خو خهڤد ار درگاه ادے وے پڅ غل یم اند وروڤجن ڤد. یو دېد تر دهلیځ خو اس زدۈن اندے یے بق نمکے ار یے تلت پېچۈنت خو میرعلے ڎستے یے ربود.

میرعلے پۈند دښتے یے فکه ژئښت مگم پے ترهجگے وے نفس سوخته سُت خو خو بدله درو قدم ڎېد ڎئد سُت. پۈند یهخ ڎاڎج ڤد ادے یو سیچه تے خو پے کینه قله فرئپت.

خیر زرے سرکویے نښتوید. هوا لپ شتا مس نه ڤد. میرعلی سرکویے خېره ڎاد خو خو قتے یے لۈد: یه ته پرا اس خیرپل پس ښڅ نښتیزد ات وز ته ار چښمه لهڤ ڤے اُم.

میرعلے ستۈرېن دڤے یے یېت چود خو تر غجیدے کله ڎاد. چوښتے ادے وهڎ غل اک وهڎ ڎو ښیج ات یے فهرت ژاو ات وهڎ ڎونۈبهند ات یه وېڤ چهږ فرغینڅ. وېڤے اس غجید اند زواست خو ار چښمه-ی-هجے دیت. خبݑے ونیر زدود خو بعدے څڤار څمود اند واښ ار وېڤ ونیر گرڎېنت. وم نمکے تر واښجیڅ لهکچود ادے ڤېگکے ستۈرېن ارد ڎئکت.

میرعلے غل ستۈرېن چُست چوږج نه ڤد ادے خیر ار کینه قله قریب فریپت. دڤے یے بندک ڎاد خو بعد غجید دیوال خیز اند وروڤد خو خیرے چوښت ادے ار گازېن یت. یو کهل تر پرا ویڎد خو ار تگاڤ هج درو ژئښت ڎاد. اس کَرڅکېن نږجید ات اس زبایے یے صدا ښُد ادے قیودېن: میر،اَه-را - عافیتےیا اس وے سحرۈنے دِس ار کله پای څه ژازے؟

 میرعلے پهلے گهښت، چوښتے وے شومه غل دشید تے. یو ښاج پے ښاج کرڅکېن ڤه نږجید ادے وے عمه وے نه وینت ادے یو کهجه روۈن، اگه نَی یه ته ڤا وے رفوت ڎید، وروڤد خو، جوابے ڎاد: ۈن عافیتے، تر زباچید مو آښنا مو ارد ترمرخے لۈڤج.

- بشهند تهم، پے یاڅ نه نئݑے یا؟

 میرعلے جواب ڎاد: نی، کو سٲم تیزدے خو چدیرڎېد ارد ڤا ار چید خو فرئپ اُم.

میرعلے اس کرڅکېن تر بازپرۈن نږجید، بازپرۈن تے فکه جا بېن تے نمئید. اس خوست اند تا تېم، اس قلعه تا شرݑکِنک میدۈن، اس نیمده تا جرۈج، اس ڤُژ تا چښمه یے ناصر، اس پدرۈڎ ات تهمېڤ تا سید دره-ی-ېڅ نمئید. بازپرۈن تے وروڤد خو فکه جایے تماشا چود. مے رویه تا وے رویه-ی-ېڅ وے ارد سفېد دڤِښت ات خشرو نمئید، مگم وے زارڎ ترپتے وختا تر تگاڤ هجے څه چوښت. خیر غل اس کینه قله پره نه نښتویجت. یے لهڤ چرتے ڎاد ادے اگه یه پس ښڅ څه نه یاڎد، څرهنگ ڤهرڎید وم وینت، چیز بۈنه تے تر وېڤ جای دیڎد. وے زارڎ تے غلچ سُت. اس دگه طرف تر چید ته مس پے وے فلېن. خیرپل قتے ته چدیر ڎئد سر سۈد. دېڤ چرتېن اند ڤد ادے وے څېم وېښت تر وېڤ درگاه-ی-هج ادے یه کزه چوږج خو سیڤد تے یت اس خو درگاه-ی-اند آت سَت. یو مس یے ڎو ویاو ار چښمه-ی-هج زاښتے خو وروڤد. ترو ترم هجے چوښت خو لهو ست ار وم خیزهج.

نوروزماه خرامۈن خرامۈن پۈند تاید. اس کهزار نږجَهد خو ڎو-اره پېڎے تر گل نما وېڤ طرف هج کله ڎاد. گل نما نه نمئید. یه وراڤد تا پے خو همراه فلت. مگم یے صدایے ښد ادے قیودے: اَه-غَڅ خو کهل خه، ڤا یت چیز وراڤد؟ تیزاݑ ښڅ ڤه-ی-ادے یاڅ پِڎِن ٲم دیر مه سۈد.

نوروزماه خو تهت صدایے ښد خو تر زباگه یے نه چوښت خو در ژئښت ڎاد. وم وئڎِچک تر تیر زبد ات وم لیمال اس وم کهل تے وئښت. کزه یے لهکچود خو خو لیمالے زاښت خو کهل تے یے چود. چهپ ڎست قتے یے کزه انجوڤد ات خیز ڎست قتے یے خو لیمال کنج اند انجوڤد خو خو پیڅ ڤه یے تر خو سیڤد ڤود خو تر چښمه-ی-هج روۈن سَت.

میرعلے پرادِݑ تر چښمه فریپچ ڤد خو پے وم وېد بن اند وروڤد. وے ڎو څېمېن اس نوروزماه کنده نه ڤد. اس خیلے وخت ترۈد نوروزماه وے خیالېن اند څه. یو بدون دے ادے یے چهی وے ارد یے چیز لۈڤد نوروزماه وے زارڎ اند جای انجوڤجتے. اس کهل اند ار پاڎېڅ وم چوښت خو لۈدے: خڎای ڎو مئستے خلق چوږج، ییو پے آسمۈن ات ییو ار زمهڎ.

نوروزماه چښمه گهل تے وراڤد. کزه یے پے رږۈڤ اند انجوڤد. یه چښمه اس تهخ بیر اند څه نښتیزد وم پے بیرېن یے شتئق ژیر رږۈڤ جور چوږج. کزه یے تر پهلے لهک چود، خو ڎستېنے خو مهک ارد حلقه چود، خو پیڅے تر وے رویه-ی-هج چود، خو رهخے ڤِرُښت، رږۈڤ گهل تے ناست خو خو ڎستېن درو زنئد سَت. وم دل نه ست ادے تیزݑ تیزد. گل نما وم در دل تاشواش پتئوجت. هر مئݑېن ڎو آش پختَن اره آش پختَن رږۈڤ گهل تےناست. گل نما وم ارد نقل چود. نر گل نما نه یݑچ ات وم دل نه سۈد یه تیزد. یه اکدے چُرت اند ڤد ادے یک بارݑ ڎو ڎستېن اس زبا وم څېمېن خښݑ انجوڤد. خو ڎستېنے پے تیر یاد خو څئپتے خو لۈدے: اَه- خنهښ لهک شچ.

 ڎستېن ېن اس وم څېم تے ڎر نه ست. ڤا گه یے تکرار چود: اه- خنهښ یېت کے شچ.

ڎستېن ېن وم څېمېن خښدے ژقت. پے تیردے یے خو ڎست یاد. وم در دل شک پېڎا سُت. گل نما زږېن تے قلفک ات دهڎ زږېن ېن یېتے زار. ورختایݑے وېڤ ڎستېن ار تگاڤ خښݑ تیژد. پے تیرے چوښت، وم څېم ڎاد میرعلے تے ادےغل شۈنت. اس وے پرا یند څلقݑ زبد. خو صدایے زواست خو لۈدے: ای - تو چیرے؟ مو تهت څه وینت . . .

- تو تهت چیز ارد وینت، یو که یے؟

- یو غل دشید تے، واښے ویڎد.

وېڤ دشید نه نمئید، چښمه ارد اس وېڤ چید طرف یے بلند پرڎیر دیوال. نوروزماه تر زبادے تر وے دیوال خیزے خو چود. میرعلے چښمه گهل تے نوست خو پېښڅتے: چیر ته کنے نُرامېݑ؟

- شچ ته سٲم خو ڤدیرم ته مو تهت ڤیست خو چدیرڎېد ته شروع کِن ٲم.

میرعلے خو ڎستېن ار ښڅ زناد ات نقلے یے چود. نوروزماه وے یے پے نقل انجوڤد خو واسته واسته یت وے تر زبا خو ڎستېنے تر سیڤدېن فرېپت. یو تر زبا چے چیښت ڤُد ات یه دے ڎاد برغه وے، یو چے ڎو پاڎ ار وم رږۈڤ بیر ښڅ اند. ورختایݑے چوښت وے پئخېن ښڅ مابین اند. ازم اند زبد خو دردمے وم زاښت. وم چښمه گرگِنوښه یېن ژېښتاو اند ڤد ادے وم ڤِرابُڅ صدا اس درگاه یند بلند ست: نوروزمایک، یه مو تهت تو قیود. نهله - ښڅ تیزدے ڤیرت.

نوروزماه وراڤد. میرعلے مس ایستاد ست. ڤرݑېن فیښتاوتے ڎاد. نوروزماه تیزݑے خو کزه سیڤد تے چود. پهلے گهښت تر میرعلے خو پېښڅتے: ای، راستے تو یت کهجه سحرکݑ ڤڎج؟

- کهجه یم ڤڎج، نه فهمے نه؟

- وز چیز فهم اُم.

نوروزماه میرعلے یے پېښڅت. یو جواب جای تے وم اݑے پېښڅت. یه اس خو نافهمتاو لۈد. میرعلے وم تے خیره ڎاد. اس کهل ار پاڎے وم تماشا چود. وم صدا وے تر غۈږ لپ خهږ یت. وم پيڅ ژُرن ات الیاک جناو، سهڤځ پِدۈڅ قتے عرقچین انڅوڤجن پکال وم کهل تِی ات تیر اس پکال راشت ښپخ گل سیب لیمال گه مس وم کهل تے. سفېد پیڅ ارد کږک پرچهم اوېځۈن ادے لۈ خو وے جۈنېن یم ارد گِلوېځۈن چوږج. اک وے لحظه-ی-اند تلۈ دنیا ارد غیر اس وم یے چهی گه نست ات یو مس خایښ نه چود تر یے چے گه مس چاست. ژیوجتے اچݑ خو څېم اس وم تے کَنته مه کښت. یه ڤا گه چے گفتار ڎاد: نه لۈد ات، تویت کهجه ڤڎج؟

- وزم یت تو وینتاو، نر ښهب خوڎم مو نه یاد. تو خیال اندم رخېڅ نږځمت.

- بعد، مو خیال اند چیز ڤیے؟ دروغ گه نه رېد . . .

- وز ته دروغ نه لۈم. سحرکݑ اُم ستۈرېن ارد واښ وئڎد سفید خو خهڤد اُم یکبار تو وینتاو.

نوروزماه میرعلے خیال اند بېښدے نږځمت. اما غَڅ بچه ڤا به تاقت دے ات درونه داردے. به آسۈنے ته خو تَف نه ڎهڎېن. اگه نَی، بېښ وخت ته تر چښمه گل نما قتے میرعلے نقل جهت نږځِمت ادے یه وے پتش ات یگۈن وخت ته تر وېڤ جای سۈد. یه خو ڤرا صدایے رنوښت ات میرعلے قتیرے دوۈم ڎاد ادے صدا ڤا بر آسمۈن اندوید: اه- غَڅ کچهد ات، چیز ته تری کنے؟ خیر مڎار ست ات تو ارد تر چید یتاو نه فارتا؟

 نوروز ماه خو تهت صدایے ښد. یه اس وے صدا پےسِر ڎاد. کزه یے سیڤد تے چود خو درو ژئښت ست. میرعلے اس زبا یے یے لهڤ گه یے وم چوښت خو تر چیدهج وژیڤد.

خیر نښتویجن ڤد ادے یو تر چید څه فریپت. تر چید برابر دیداو ادے چوښتے فکݑېن مردینه یېن بهرنېخ اند ات کخایېن پے کڅار نیسڅن ڤد. یاڅ پهست سڎج ڤد. میرعلے تبعت برابر ڤد. تر چید مس یے چهی وے نه پېښڅت کهجه یت ڤد ات چیز اردت دیر یت. خو پئخینے ویڎد. خو جریبېن ات گچېنے ار خو پئخ ڎاد خو وېڤے تخته پے بیرݑ لهکچود. وے عمک ار کرڅ چهلک یاڅ وش وش چود ات وېڤ غله سنگله یېنے وښکریج قتے ڤرښت ادے وهڎ بشهندݑ ݑه وېن. وے زلمک غله تاݑچ اند کاچے بِښچود خو ار خو چارے اݑئرت. یو وم تاݑچ راستاوݑ ڤود تر بهرنېخ خو بین اندے لهکچود. ږنکېنېن پے کڅار غداره اندے کاچے تے جعم ست ات چارکېنېن تاݑچ گرگِنوښه. میرعلے باب بهر اند نوسچن ڤد، بعد وے تهت خو وے عمک خو ترو ترمېن یے ڎیس ات ڎیوْن نفر یے تاݑچ تے ناست. وے باب خو پیڅ پے کڅآرهج چود خو پېښڅتے: اه- بچېن، ځینگک تے یېت اک دۈند بهتک ڎاد-آ؟

- ۈن. ځینگک تِی ٲم بهتک ڎاد ات یم سترخم مس تیار.

سئدِچ تے یے وے زلمک څۈند ږېځ زاښت خو ربودے ځینگک تے. سترخمېن چایبیگ اند تر وم اݑئرت. یه سترخم زاښت خو دڎے ږېځېن ارد ږیپت. سترخم ږېځېن تے یے ڎُد ویڎد ات سترخم دخ کنج تر برجے چید انجوڤد میرعلے بابے تا سترخم بۈی ڎاد؛ خو صدایے بلند چود خو لۈدے: بیامرزښ ارواحے کلۈنېن.

موی سفېدے اره پیڎ اند خو انگښت کاچے تے ربود ات پے قبله طرف هجے تخ ڎاد ات تیر گهپے تکرار چود. بعدے بلندݑ قیود: بسم الله.

میرعلے خو اردݑ خش ڤد. وے عمک پڅ څۈد پیڎے پس پدریښݑ وے چوښت. تاݑچ اند کاچے وے پرا یند اس زیرد روغن پر ات یو ته فقط اس تاݑچ زیمبه اند زېزد ات شقت شقت ابېزد. وے وښ نست ادے خو لقمه ار روغن نگۈرڎد. وے عمک پڅ چوښت تر وے خو لۈدے: اڎه - ای میر، تو وښ تر که؟ روغنت نه وینچ تاݑچ بین اند-آ؟

 میرعلے چوښت تر وے خو بعد خو اردݑ تر غۈږبڅېن شونچ ڎاد. پرا اس دے ادے وے سوال جواب ڎید، یو ڤا پېښڅتے: تویت چیز دس خش نر سحرک اݑ؟ لۈ خو تو ښهست اند انگخچے.

کاچے روغن خلاص ست ات موی سفېد خو صدایے رښهن چود خو قیودے: ابچېن، روغن نه رېد. مېڤ بچگله خبر زېت.

اس کڅارېن میرعلے نهن خو صدا زواستے خو جوابے ڎاد: روغن کهم ڤد ات بچگله مے ښوڤد زئزېن خو خهرېن.

ار نېخ غل مردینه یېن کاچے قتے ڤد ادے پے کڅارېن فک چیز جعم ست. میرعلے نهن گهښت تر خو مِجهد خو لۈدے: دولت سلطۈن دے غۈز تو یت یِد غَڅ قماچ درون ڎهڎېت ات وز دے یاڅ برابر کِنم.

دولت سلطۈن کار ارد تیز نه ڤد. تا یه غۈز قماچ اند ڎاد، میرعلے نهن وخت برښ ارد گرڎه یېنے نڎېمت. اس نېخ مس تاښچ انداید. میرعلے تهت پېڅے گرڎېنت تر وے ات خو خېر خو امریے وېڤ تے چود: بچگله، دے موی سفېد جای پے دشید اس وے پتاڤ طرف ویڎېت ات بعد یدېت خو ڤدیرم ڤیسېت خو چدیرڎېد ارد خو تیار کنېت.

خیر یے چوږگهز اس کوه نۈل پے تیر تویجت ادے جمعت فکه پے دشید سفید. آسمۈن صاف ڤد. هوا نه لپ شتا ڤد ات نه لپ گهرم. تر ڤج بهار بۈی ڤد. غلدے بهچ کهچېن پس خیرپلݑ تر سېچ ڤد ات گۈی بېښت اندېن مات ات مافه خو چود. تر وداب ارد سېچ درو ڤرښت ست ات وهڎېن مس گښت چود خو دشدېن تیر خب ایقریغ ست. میرعلے عمک ڎو دراس ښبیځے ښچُښچت خو خو تهت پس پهلے نوسچن ڤد ات ښبیځېنے مښک چود.

میرعلے اس چید اند وداب ارد نښتوید، وے نسک یے تلت قتیر ڤوسچن ڤد. یے څمودک اند بجین ات چدیر یے ڎست اند ات ڤدیرم یگه ڎست اند ڤد ادے تر ښله یے ار سیر څه پتېود. میرعلے نهن دهلیځ دڤے خیز اند پے دے نیسڅن ڤد ادے یو نښتیزد ات یه دیڎد تر چید. میرعلے نهن خو ساغے یند یاږج ات خو بون ڎهڎیجکے زاښت خو دید تر چید. میرعلے ات وے عمک پڅېن خو ڤدیرم ات چدیر ژنج سیر تے پتېود. وے عمک پڅ شینتاو شینت تے خو صدا بلند چود خو لۈدے: بلا ها رفع.

خیر وداب سڎج ڤد. فکه یېن اس دشدېن تے ار چدېن درو خهڤد ست. کودکېن ېن خشے چود ادے غۈزقماچ برښچید تماشا کنېن ات مښک قتے تر چید دیڎېن. میرعلے عمک وے بابے ار چید خمبېنت. وم غلدے مښکے وے مڎست ربوید. تر چیدېن دېد. موی سفېد دوپیچه یندے وروڤد. خو صدایے بلند چود خو لۈدے: شاه گون بهار مبارک.

میرعلے نهن خو ساغے قتے دوپیچه پس پهلے چهلک تے وریڤځن ڤد. یه خو ڎست ار ساغے یاد خو دۈند بونے زاښت خو پتېودے خو خسر سیڤد تے خو وے صدا یردے جواب لۈد: به روی شما مبارک.

موی سفېد خو یے بهر اند پسېزد. وے پڅ مښکے اس وے پرجوڤد خو یادے ښه ستن اندے ڎاد. چید جمهتېن ییو پس یگه یݑ تر چید دېد. خیر مس تر مڎار خو فرئپت. اس جمهتېن اند میرعلے ات وے عمک پڅ غل تر ڤج ڤد. میرعلے ارد تر چید چندۈن نه فارتے، لپ وے رد خُش ڤد ادے بچگله قتے پتاڤ اند نیݑت خو نقلے کنېن. هر څۈند خیږ نقلېن څه چود، میرعلے وښ تر دگه جا ڤد. تر وم پۈند ڤد ادے وے عمک رزین ته شچ یاڎد ات اس نوروزماه ته ڤا وے رد نقل کښت.

میرعلے تا سایه نیستېڅ تر ڤج بچگله قتےتیر چود. وے امال بچگله یېن ېن دوره نیسڅن ڤد ات خو نقلیېن ېن چود ات ڤا یے یے لهڤ اس وے ځلدے یېن ېن پتاڤ اند مِشک بئښت. میرعلے اند وے وښ ات فکر چندۈن نه تر مشک بئښت ڤد ات نه تر نقل. یو څېم تر پۈند ڤد ادے وے عمک رزین ته یاڎد. سایه ناست ات بچگله یېن هر تهم تر خو چیدهج روۈن ست. یو یے یگۈن نیم آش پختن گه فلت خو چوښتے ادے گل نما نه یت. کهلے تر پرا ویڎد خو تر چیدهج روۈن ست. غل تر حولے غېڤ نه فریپچت ادے وے تهت اس پرا یت. یو وروڤد خو گهښت تر خو تهت خو پېښڅتے: به خیر؟ هرچیز څه یت پئخ لک چوږج، ناوختندے یت کهجه روۈن؟

- تو یت رنوښچ، مگم وز سهم ستۈرېن ارد واښ ویڎداو.

ښهب نږجهد ات اس وے سحرۈنے ڤا رخڎېد قتیر میرعلے خو ستۈرېن ارد واښے ویڎد ات پس گښت چود. سحرکے هوا دگه زمِستۈن دُخ نه ڎاد. میرعلے چوښتے ادے پتاڤرخ ڤازهک فکه جا تئرېځ کښت. زمڅېن ڤه غل ژنج ڤد. میرعلے سېچ تے ځغن ڎاد خو پرا اس خیرپلے تر چید خو فرئپت. خو پئخېنے ویڎد خو تخته پے بیرے ار پایگه لهکچود. یاڅ پهست سڎج ڤد. ږېځېن ېن کهند چے پهر یرږے غل نگه چوږج ڤد. کخایېن ېن دیک تر کڅار ربوږج ات اس کزه درون غل چب قتے باج ار دیک گرڎېنېن. میرعلے وښکریج زاښت خو یکبارے وېڤ ږېځېن گرگنوښه سنگله کهندچېنے قریب چود. کهندِچ سنگله یېن یرږیېن ېن وزد ات یکبارݑ ڎُد اندوید. وے زلمک اس کڅار تے کله ڎاد، خو صدایے زواست خو لۈدے: میرعلے دے یاڅ مه وش، ڎُد ته کښت. ڎُد ته باج درون ڎېد. باج ته بجیزک کښت.

میرعلے ڤایے وېڤ ږېځېن پف چود. وهڎېن پڎد ات یو اس چهلک ارد نښتوید خو نږجید تر بهر نېخ. بیرېج جهم چوږج ڤد. یو تر نېخ پے بیرېج اندے خو پدرئزد. وے باب بهر اند نوشچن ڤد. یے نمدېن وے پے بیر ویڎج ات یے پۈستین ېن وے ڤیږځ اند ڎاڎج ڤد. یو تر میرعلے یے چوښت خو پېښڅتے: میر - څرهنگېن تو ښجېن اسید؟

- یو رورڤ خب به تاب ات یو سپے ڎم دۈند نی.

- چیز ارد کو؟

- مو به خیال یو رورڤ ته وېڤ دگه ستۈرېن ڎید ات واښ ته بېښدے خیرت.

وے باب هرچیز څه گه چے لۈڤد ادے دڤے صدا غریچست نښتوید. وے باب تر دوپیچه چوښتے ات آدم صدا بلند ست: شاگون بهار مبارک.

میرعلے څېم تر دوپیچه وېښت. اچݑ باور وے ارد نه یت. فکریے چود خوڎم اند یے چیز وینت، یے مردینه ات ڎو کخای. خو څېمېنے بشمند ڎاد ات وےعمک رزین صدا وے ارد باور یت. وے عمک دۈماد خو کهفښېنے ویڎد خو اس بهر سفید. یو خو ڎست تر وے اݑئرت ات وے ڎست تے یے به چود. غَڅېنېن راستاوݑ پے کڅار سفهد. ږنکېن قتے یېن جور به خیر چود خو تر نېخکېن ناست. میرعلے ار تگاڤدیے خو چود. وے څېم پے نېخک فریپت. گل نما وے رو پے رو ڤد. څېم به څېمېن ست. یے خشے شونچک وے شند تے رۈی ڎاد ات اس شندے ارد زارڎ خو فرئپت. نوروزماه دهم تر میرعلے طرف هج ڤد ات وم پیڅ تر کڅارېن طرف. میرعلے زارڎ باغ باغ ست. فلتے یدے څه وخت نوروزماه صدا ښینت. وے فلتاوے زیات دوۈم نه چود ادے وے تهت صدایے رښهن چود خو پیښڅتے: نوروزمایک څرهنگېن ڤد تو تهت ات تو نهن؟

 نوروزماه کهل ار وم سینه-ی-هج خَڤج ڤد. غَڅ بچه دایمݑ ښرمنده ناک. خو لېمالے تر خو پیڅ هج تیژد خو جوابے ڎاد: جور.

وم صدا زیات ښڎج نه ست. گل نما تر نېخک پره دیے خو چود خو، خو صدایے زواست: وهڎېن شکر جور. وزم نوروزماه لۈد ادے مهش قتے یاڎد.

میرعلے نهن باجے ار جاگه یېن بښچود. تاݑچ اند باجے ار نېخ دهکچود. یے رکیبے اندے یے گه اݑئرت تر نېخک خو خبݑ مس نږجهد ازم. تر نوروزماه خیره ڎاد. نوروزماه رهنگ روشت گلگوند سُت. ښرمنده گے یے وم پیچ ڎاد. دے حالت اند ته غَڅېن ښکفڅېن ات بېښدے ته خشروی سهوېن. میرعلے نهن خو ڎست نوروزماه کهل تے ربود خو لۈدے: نوروزمایک مس شکر بچه زهن سِت، عینے مم چارڎېد ات سُخے وے آدم ادے یم وے زنږ څه سۈد.

- دم اند مس دس لپ تلهبیج ادے ییو سحر دیڎد ییو مڎار ات ڎیۈن ات اری گه ڤیگه.

گل نما وم نقلے یے چود. گهپ اس کخایېن نږجید ات ار نېخ فریپت. دادعلے گهښت تر گل نما چار خو، پېښڅتے: دڎېن یے چے ارد غل گفتگو دم نه چوږجا؟

- نی، دم تهت وېڤ خُش غل نست. یگۈن وخت ته لۈڤد ادے وے پڅ غل ځلک، یو خۈنه دۈماد چه انجیڤد.

گل نما چار گهپېن ېن میرعلے ارد لپ خش ڤد. یے لهڤ چیزېن ېن وے ارد نو ڤد. خۈنه دۈماد، ید وے ارد سوال پېڎا چود ادے یو ته خۈنه دۈماد نیݑتاو ڤهرڎېد یا نی؟ دسهج چرتېن قتیرڤد ادے وے عمک اس خو دۈماد پېښڅتے: دڎ خۈنه دۈماد غل یے چهی اݑ پېڎا نه سۈد-آ؟

- مهش قشلاق اردݑ نست ات دم تهت خش خو یخ پڅ اس ښېوه ڤیرت. مگم، دم نهن غل قبول نه کښت.

موی سفېد خیداو بهس چوږج ات ار پۈستین هجے تکیه چوږج ڤد. یو ښېوه ات وے رویه فکه جا نئږج ڤڎج ات بېښدے مردمے مس فهمت، گهښت تر مېمۈن خو لۈدے: وز وزۈن اُم وېڤ ار دوآب ته نݑېن ادے وېڤ بایېن همسایه یېن ات دم نهن چیز ارد قبول نست؟

- دم نهن ته لۈڤد ادے وهڎېن چندۈن آدم رهنگ نست ات مگم ید یے بۈنه. دس ته لۈڤېن دم نهن خشے ییو اس وم ڤرادهرپڅېن ارد.

دادعلے ارد معلوم ڤد ادے وم نهن اندېن څڤار ڤراد ات هر چدۈم اند پينځ ات خاږ زریات. بېښېن غله ات یے لهڤ ېن غل ځَلک. یو گهښت تر خو ڤراد دۈماد خو وے یے پېښڅت: چدۈم ارد دم نهن خشے؟

- غل اکدس معلوم نست. کخای گهپ ادے یے مېݑ دم نهن تر چید ڤِڅ ات مهش کخایېن اردے گویا نقل چوږج ادے اس مېڤ مېݑېن ته وم خدیر ڤراد اس خاښدره یاڎد تلهپتاو.

میرعلے وے چارک گهپے ښد خو یک بارݑ وے رهنگ سفے ست؛ بېخلیواند اݑ اس وے غئڤ اند نښتوید: پے خاښدره ته تهم یے چهے خو زریات ڎید نه؟

 وے عمک ارد وے گهپ خش نه یت. گهښت تر وے خو لۈدے: میر، تو څرهنگ دے گهپ ڎهڎے؟ خاښدره چے یېن اند بشهند جوۈنے، بای مردمېن، مال دارېن، وېڤ زنده گے اس مهش اند بیدے تیزد.

میرعلے قرار چود ات دادعلے شونچ ڎاد خو گهښت تر خو ڤراد خو لۈدے: اڎه - ار میر غۈږ مس فرئږځ دیڎج. دۈند جهت ښا خش دے ارد نه یاڎد یے گه جوۈن تعریف چیداو.

**اس سور تا پشکے**

 میرعلے گهپ نه ڎاد خو دېد تر چید. وے باب دڤے صدایے ښد خو پېښڅتے: چهی ېت ڤد؟

- وزم ڤد.

- میرعلے تا؟ بارک الله تهتک. څرهنگ نرت شچ خشا نی؟

 میرعلے خو یے قرار انجوڤد، جوابے نه ڎاد. وے باب امب امب چود. هرچیزگه څه چے لۈڤد ڤد ادے میرعلے زلمک صدا بلند ست خو وے باب اردے جواب ڎاد: اَه-را - چیز ارد خش مه ڤد. اس نوروزماه گه ته بیدے آدم ڤرېدا؟

 وېڤ گهپېن ېن دوۈم چود ادے وے نهن خو رزین بڅ قتے دېد. غل تارکے ڤد. چید دېوالېن ېن څېپت ات خو پۈندېن ڤرود. وے نهن پایگه ڤه تر ڤاږځ نئخ خو فرئپت. خو رزینے تر ڤاږځ نېخ چهلک نږځمت ات خوبݑ دېد ار کرڅ چهلک. وښکریجے زاښت خو وے یاڅ درو وشت ات خو پیڅے پے کڅارهج چود خو امریے چود: اَ غَڅ کو وے جگهر بڅک دهک، مم غَڅ څېمېن وے تےرۈځ ٲم ادے ناگ مم ښبگۈرے بېست.

میرعلے زلمک جگهربڅک اݑئرت ار خو مجهد. یه وے یے زاښت خو تر یاڅ وے چے ربید ڤد ادے وم مجهد ڤا خو صدا بلند چود: اَه یخ یمه مم بینځک زئز خو رخ کے ادے تر تارکے ته څېم رۈځداو نه بافت.

میرعلے نهن چهلک اردے یے لهڤ پخالېن جعم چود خو ربودے ږېځېن تے ات پفے چود. پخالېن ېن ولنگه چود ات یه وم څراوے رخ چود خو ڎادے ساکُنک تیر. خو رزین څېمېنے پےجگهربڅک ښُڅ روید خو بعدے قیود: هرتهم خو جای انجهڤېت ادے څراو نست. دم بینځک غل وزېوٲم ادے چارکېن یتاو تے رخ بافت.

څراو وزد، چید تارکے یند بید. هر تهم خو جای اند قرار چود. غل لپ وخت نه نږجیڎج ڤد ادے موی سفېد خرست برفلک اندوید. میرعلے خوڎم قتے بیگۈنه ڤد. وےغۈږ تر درڤازه ڤد ات فلتے یدے وے تهت وهڎ ته څه وخت گښت کنېن.

بهار نږجهد ات تابستۈن خو فرئپت. تابستۈن قشلاق ارد مردم باغ تر باغ نئږد. پئخت ات پخت درک بېد. مال ات ستۈرېن پے ییل سفېنت. میرعلے ارد هوس ڤد ادے یک بار باوردره ییلگه خو فرئپت. اس تابستۈن مس څۈند مئست نږجید ادے میرعلے یے نوروزماه څه نه وینچ. وے به یاڎ ادے وے سایه نیست مال سرد تے یو غل وم څه وینچ. تابستۈن مئست ېن وے ارد لپ دراز دِڤِښت. وے نهن مس پے ییل ات وے طالع تے وے نهن وهڎېن پے باوردره نه ست. ژیوجتے ادے تابستۈن ات تیرماه تیزݑ نږجیسېن. څۈند تاڤے اس خو نهن ښُد ادے سور ارد ته وهڎ روغن برابر کنېن. زمستۈن اس پرا ات وے سور ته سۈد.

مېݑېن ېن ییو پس یگه دس نږجهد ادے لۈ خو اچݑ ېن نه یݑچت. تیرماه فریپت. ییل خهڤد. کښت ات کارېن تر درون ڎاد. دادعلے خو پڅ سرښته زمستۈن ارد انجوڤد. مگم یگۈن وخت زمۈنه آدم دل تیر نه تیزد. تیرماه ڎومئست نږجهد ات اجل دادعلے وېڤ چید دڤے یے ڤرود. موی سفېدے خبر زاښت. دادعلے وهڎېن خود داد کارنگے نږځمت. اک وے مېݑ وے داد څراو پڎد ڤد. مردم اس دگه قشلاق مس یݑچت. پېښین ڤد ادے گرڎه یېن څه ڎاد. مردم گرڎه خید اند ڤد ادے دوک اس قلعه یت. غلے گرڎه نه خوږجت ادے یے احوالے تر قشلاق ڤود. یو گهښت تر موی سفېدېن خو لۈدے: حکومت خبر چوږج ادے اس تمه قشلاق پینځ ڎیس نفر وندے ارد تیار ڤیېن.

دوک گهپ غله غمے مردم ارد پتئود. هر تهم خو غم اند ڎاد. دوک آدمے ڤد ادے حکومت گهپېن ار قشلاق ڤود. یو نۈمېن مس لۈد.

میرعلے نۈم تے مس پشک نښتوید. پشکے ستاو مردم ارد لپ کلته غهم ڤد. آدمېن ادے یک روز مس اس خو جای یند تر یگه جای څه ڤڅ، پشکے یند ته اس ملکېن وېڤ بنېسېن. وهڎ ادے یے کلمه اس دگه زڤېن مس څه نه فهمېن پشکے یند ته وهڎ څرهنگېن. وهڎ ادے اس چۈک نمازښئیدېن خبر څه نست، پينځ وخت باید چۈک نماز ښایېن. وهڎ ادے چاریارے نۈمېن دۈند ښڎج ات دگه اس فک چیزبے خبر، چاریارے ېن قتیر ته یکجا سٲوېن. څراوپڎد نږجید ات پشکے ست قشلاق ارد توف ست. مردم خشے یېن ېن فکه بېد. پراکے سالېن پشکے یېن څه یاڎج، څرهنگ آدم ڤڎج ادے یو زنده به وطن ڎېد، دگه یېن نېست ات نابود سِڅ.

یے مئست زیات دے دادعلے داد ارد نږجیڎج ڤد ات دادعلے وے مېݑ خو ڤراد قتے نوست. یو گهښت تر خو ڤراد خو لۈدے: پشکے یېن خبر چود، غِڎه ته یاسېن. اس دے خلاصے ممکن نست ات دے سور کو څرهنگ کنهم؟

- اَه-را، آدم شچ مهش اند. خېښے دے ست دگه گهپ خلاص ات بیدے اکد ادے دے سور کِن ٲم خو بعد دے پناه به خدا.

میرعلے اس خو سور چید خبر نه ڤد، وے زارڎ جوچه ڎاد ادے پرا اس پشکے تید یکبار نوروزماه وینت ات وم قتیر گهپ ڎید. یے مېݑ ات یے بۈنه تیر گل نما خبر زئښت سُت. نوروزماه وېڤ درگاه اردے یے لهڤ وروڤد. یه یک بار اس چید اند نښتاید ات وے څېم ڎاد وم تیر. تایے فهمت یو یمند وروڤج، خو پیڎ تے پس وژیڤد خو دېد تر چید. یو نږجید تر گل نما وېڤ جای. گل نما دے مېݑ چید ارد تاقه ڤد. میرعلے وم ارد خو دردے دل چود ات گله یے چود: مو به خیال نوروزماه اس مٲش خېښے سِت خش نِست. مو هر وخت څه وینت جای خو کښت.

گل نما وے دلپرے ڎاد. وے ردے لۈد ادے یه تویے اس فکه بېښدے ژیوج. میرعلے-ی- ارد باور نه یت. گل نما گهښت تر وے خو لۈدے: وُز یمه شچ سهم یک بار وم قیوم.

گل نما نوروزماه قتے اس چید اند یے بۈنه تے نښتاید. وم زارڎے ترپت، دوس پوسے اس خو تهت ښاج ڎوید. مگم بېښدے حیا وم ارد اچݑ مجالے گهپ ڎئد میرعلے قتے نه ڎید. تر گل نما وېڤ جای هج ېن روۈن ڤد. قریب گل نما وېڤ چید ات نوروزماه ڤا پاڎ تر زبا ڤد. گل نما تر وم پیڅ گهښت خو پېښڅتے: چیز اردت ڤا پاڎ تر زبا، یه شچ یو ته سحر تر پشکے څه تیزد ڤا خو فرق ارد څه دیے مس بیفایده.

گل نما گهپ بے تاثیر نه ڤد. پشکے تید ات نه وینتاو نوروزماه اردے قوت ڎاد تا گل نما دهم تے روۈن سۈد. گل نما پرا یت نوروزماه وم دهم تے یت تر چیدېن دېد. تر دوپېچه خیز ارد گل نما پے کڅارهج دور خود ات نوروزماه څېم میرعلے تے ڎاد ادے تر ڤاږځ نئخ غل ار بیرېج هجے تکیه چوږج. نوروزماه خو لیمال خو پیڅ ارد تیژد خو چے پاښنه پهلے گهښت خو تر زبا گه یے نه چوښت خو رڅاست.

میرعلے حیرۈن ست څرهنگ نوروزماه اس وے رڅیݑت. گل نما رکېبے یند مېوځېن اس کڅار ار نېخ خمبېنت خو میرعلے پرا یندے ربود. میرعلے ییوے درو سئرُد ست. وے څېم وېڤ مېوځېن تے ڤد ات گهپے نه ڎاد؛ گل نما گهپے سر چود خو لۈدے: پروا مهک، څه وختېڅ ته رڅیݑت، ناو ڎیس مېݑ گه گهپ ریڎج.

میرعلے پے گل نما گهپ نه فریپت، گهښت تر وم خو پېښڅتے: څرهنگ گهپ ناوڎیس مېݑ گه رېڎج؟

- سور دے ست دگه کهجه گه ته رڅیݑت.

- سور؟ مو یېن وندے ڎاڎج، تیم ته پشکے. سور څرهنگ سۈد؟

 گل نما چوښت وم پتش اس خو سور بے خبر. گهښت تر وے خو بعد سور نقلیېنےفکه وے ارد چود. میرعلے زارڎ یېت ست. سورچیدے وندے غم اس زارڎ اند زبېنت. خشےتیر تر چید گښت چود. نوروزماه وېڤ درگاه اردے ڤا یے لهڤ فلت ادے اگه څه سۈد یکبار ڤا وم وینت. وے څېم ڎاد پے دشید ادے نوروزماه غل اس دیوال زبا یند وے تماشا کښت. وے دِل پر ست. یک بار څېم به څېم وم قتے سُت. کهلے ڤا تر پرا ویڎد خو تر چیدهج به خشے یݑ روۈن ست.

هفته نه نږجید ات قراردادېن ست. هفته بعد کښم سپارت ڤد ات کښم گیرېنېن یت. وهڎېن مس سختگیرے نه چود. دادعلے اس فکه پریشۈن ڤد. وے سحرکے یے بر وخت دے ېݑ خو ڤراد باښت تر نوروزماه وېڤ جای ادے سور تیزدے سۈد.

وے ڤراد احوال ڤود، روزے سه شنبے یے آخۈن نه لهکچوږج ادے جۈمه برۈن انجهڤېن. جۈمه برۈن تر پیشنبے ڎاد، ڎۈ مېݑ بعد. میرعلے اس یک طرف چرت اند ڤد ادے وندے وے څه یاسېن یو نابلد. ښڎجے ادے چهی چۈک نماز ښئید نه ڤهرڎېد وے ارد قین. اس دگه طرف سور اس پرا ات سور جهت خش ڤد. چرت ڎاد ادے سور څه نه سۈد نوروز ماه ته اچگه ڤا نه وینت. دېڤ چرتېن قتے ڤد ادے وے تهت قیودے: میر - اَه-را یه مے ژیز مے غِڎه قتے یاسېت ادے جۈمه برۈن تیزدے کنېن، ژیز وېڤ ارد بۈنه مه سۈد.

میرعلے غلدے ویزک پے دهم چود ات وے عمک پڅ ڤا ځُلدے خو تر وے خسر جای هج ېن روۈن ست. ویزک غله ڤد، مگم میرعلے ارد اچݑ نه دڤښت. تر خو خسر درگاه فریپت، وے زارڎ ترپتے ادے چهی ته شچ پے وے اندے ڎېد. دهلیځ پرا اند یے غله جواز ژیر تے میرعلے وهڎېن خو ویزکېن لهکچود. خو جیښڅے خلاص چود ات دڤے یېت ست. پس دڤے صدایݑ وے خسر صدا اندوید: آفرین پهلوۈنېن، نی بچه مردېت ڤڅ.

میرعلے ییوم پیڎ ڤد ادے تر خو خسر ڎست ست. وے ڎست تے یے به چود ات وے خسر مس میرعلے ڎست به چود. وے خسر تر وے ژیزے چوښت خو لۈدے: دادعلے کارکښته آدم، فهمت ادے مٲش ٲم اس ژیز کمبود. برکت ڤریېت.

میرعلے وهڎېن خو مِیېند درو ڤیست ست ات وے خسر صدا نښتوید: کهچهدېت، مېڤ پهلوۈنېن ارد یے توڎے یے چیز ڤهرېت.

یو خو گلیمک برابر چود ات وم جواز تیرے دهم خو ڎاد. تر خو عمک پڅے چوښت ات دڤے صدا وے متوجے چود. دڤے یېت ست ادے نوروزماه نمایۈن ست. رکېبے اندے توڎ وم مڎست ات یے قدمے تر ڤج زاښت. وم څېم ڎاد میرعلے تیر ادے وے ڎو څېم غل وم تیر. وراڤد خو رکيبے یے زمهڎ تے لهکچود خو تیزݑ دېد تر دهلیځ. وم تهت چوښت نوروزماه وژیڤد. خښݑے ڎاد ققره خو لۈدے: مے وختے بچه شچ ښرمنده سۈد.